Eligio Melfor

**Eligio Melfor**, nòmber artistiko di **Julio Constantino Hermanus** (☆ 12 di aprel 1940 na Kòrsou - † 25 di mart 2023 na Kòrsou) tabata un eskritor, produktor, direktor teatral, aktor i kómiko yu di Kòrsou. E tabata e eskritor di mas grandi di obranan teatral di Kòrsou i un di e komediantenan mas konosí di Karibe Hulandes. E tabata skirbi na Papiamentu.

## Bida
Komo hóben Eligio Melfor tabata ke bira kantante. Sinembargo, el a realisá ku su talento tabata mas den teatro, pasobra e tabata hasi hende hari fásilmente. P'esei el a disidí di busk'é den e direkshon ei. E tabata ke bai Hulanda pa studia drama, pero su mama a strob'é.
Na aña 1959 Melfor a optené su diploma di Mulo i un aña despues ta kuminsá su karera na “bedrijfschool” na Shell. Promé ku esey e tabata deklamá poesia di fábula ku hopi éksito tur djaweps anochi na Radio Hoyer. Durante di e periodo aki el a kuminsá ku teatro i tabata skirbi fábula imitando zonidonan di instrumentonan i di bestia. E tabata outodidakto. Desde dékada 1960 e tabata usa e nòmber *Eligio Melfor* i tabata presentá su obranan di fábula, chiste i komedia na Club di Shell, sigui despues pa Roxy, Sentro Pro Arte (CPA) i mas resien Teater Luna Blou i Because Entertainment Centre. 

Su promé éksito e ta kosecha ku su presentashon musikal *Dushi Corsow* den Teatro Roxy na 1968, kual a dun'e e título di ‘kómiko numero uno’. E mesun aña e tabatin éksito na CPA ku *Amor sin Pasaporte* i na 1971 ku *Berberin den Politik*. Su komedia hopi biaha tabata tin un mensahe mas profundo i tabata mas aksesibel pa mas hende. E tabata e promé persona di koló di Kòrsou ku a presentá den e CPA elitario i a hasi e teatro aki aksesibel pa komedia popular pa un públiko di koló for di tur skina di e poblashon. Komo aktor Melfor tabatin e talento pa pone hende hari, mediante su aksènt y su expreshon di kara.

Komo eskritor el a produsí mas di 32 obra teatral. Den su obra *Beberin den Politik*, un seri di sátira polítiko, e ta laga diferente personahe kómiko refleha riba polítika na un manera mahestral. Banda di e protagonista Beberin, tambe e personahenan Kechap i Chiwawa ta aparesé den e obranan. Melfor mes a yega di aparesé komo kandidato riba lista di URA pa elekshon di Parlamento di Antias Hulandes na 1966. Desde aña 1971, durante diferente elekshon ku a bin despues, Melfor a aktualisá i presentá e obra di nobo. Su produkshonnan di komedia no tabata pone hende hari so, pero tabata trese un mensahe pa pueblo por sigui pensa riba i siña di dje na final di e komedia. Entre su obranan *Hulanda mi ta bai* a bati tur rèkòrt ku mas di 150 presentashon na Kòrsou, Aruba i Hulanda durante 2003/2004. Inspirá pa e fluho di migrashon den dékada 1990 Melfor ta aserká ku humor e tema serio aki. E storia ta trata di un soño den kual hendenan di paisnan bisiña di Kòrsou, manera Venezuela i Haiti, ta muda pa e isla despues ku tur yu di Kòrsou a bandona esaki pa bai biba na Hulanda. Despues di un par di aña, ora dos persona di Kòrsou kier a bolbe, nan a ser detené i pone riba e avion pa Hulanda. Na final ta resultá di ta un soño. 

Pa televishon Melfor a traha spotnan, skirbi vários komedia di un akta i a produsí programanan éksitoso manera: *Hari, hari* (1977), *Humor ku Eligio* (1991) i *Famia Fecunda*.

Eligio Melfor a skirbi i dirigí pa teatro te na ultimo di su bida. E ta fayesé dia 25 di mart 2023 a konsekuensia di kanser di pulmon na edat di 82 aña.

## Honor
Melfor a risibí un plakat "Ekselensia den Kòrsou" di MCB (1989) i pa su obra *Hulanda mi ta bai* e Premio MCB. El a risibí e Premio Cola Debrot (1976),  Krus di Mérito Kòrsou (2020) i e kondekorashon komo Kabayero (*ridder*) den Orden di Oranje-Nassau (2021). Na 2007 Arte di Palabra ta otorg'é e Tapushi Literario rekonosiendo su kontribushon na idioma Papiamentu. Na 2014 a marka su man den sement na "Boulevard of Fame" di Teatro Luna Blou.

## Algun obra
* 1968 - *Amor sin pasaporte*
* 1971 - *Beberin den polítika*
* 1971 - *Bros-Bros* (foto-novela)
* 1973 - *Ken ta gana elekshon*
* 1975 - *Emansipashon di hende muhé*
* 1978 - *Den Perta*
* 1979 - *Esta un kurashi*
* 1988 - *Muhénan wapu*
* 1989 - *Tinchi kita as*
* 1990 - *Wowo ku Wowo ku Djente pa Djente*
* 1996 - *Macho Krioyo*
* 2004 - *Wan tres porta*
* 2004 - *Hulanda mi ta bai*
* 2005 - *Bestia den Politika*
* 2006 - *Gainan fini*
* 2008 - *Nan ta bek*
* 2008 - *Vengansa di un muhé mansu* (huntu ku Anthony Jamanika)
* 2010 -  *Fé Lusafé*
* 2022 - *Karni Kaduká*